钦定古今图书集成/明伦汇编/宫闱典/第131卷 > 陈衍
## 钦定古今图书集成/明伦汇编/宫闱典/第131卷 > 陈衍

按《宋史宦者传》：“衍，开封人。以内侍给事殿庭，累官供
备库使。梁惟简荐诸宣仁圣烈皇后，主管高韩王宅，
领御药院、内东门司。宣仁山陵，为按行使。俄以左藏
库使、文州刺史出为真定路都监。御史来之邵方力
诋元祐政事，首言‘衍在垂帘日，怙宠骄肆，交结戚里，
进退大臣，力引所私，俾居耳目之地’。”张商英亦论衍
“交通宰相，御服为之赐珠；结托词臣，储祥为之赐膳。”
盖指吕大防、苏轼也。衍坐贬监郴州酒税务。惟简以
援引，张士良、梁知新以党附，皆得罪。已又编管白州，
徙配朱崖。章惇起狱，诬元祐诸老、大臣云结衍辈以
谋废立。士良尝与衍同在，宣仁后阁自郴州召之，使
实其说。士良至，但言宣仁弥留之际，衍尝可否二府
事及用御宝付外而已，鍜炼无所得。安惇、蔡京乃奏
“衍疏隔两宫，斥随龙内侍十馀人于外，以翦除人主
腹心羽翼，意在动摇，大逆不道。”乃诏处死，令广西转
运使程节莅其刑。